রোবটকে আইনগতভাবে ‘বিশেষ মানব’ হিসেবে মর্যাদা দিতে যাচ্ছে ইউরোপের দেশগুলো। প্রস্তাবনা পাসে ইউরোপীয় পার্লামেন্টে ইতিমধ্যে ভোটও দিয়েছেন সংস্থাটির সদস্যরা (এমইপি)। এটি পাস হলে রোবটকে বলা হবে ‘যন্ত্রমানব’ বা ‘ইলেকট্রনিক পার্সন’। রোবটকে তার কাজের জন্য কীভাবে দায়ী করা যেতে পারে- তার জন্য এই আইন প্রয়োজন বলেও মন্তব্য করেছে ইউরোপীয় পার্লামেন্টের সদস্যরা। এর আগে পার্লামেন্টে প্রস্তাবটি উত্থাপন করে লুক্সেমবার্গের পক্ষ থেকে সংস্থার সদস্য মাডি ডেলভক্স-স্টেহ্রেস। সে বলেছে, ‘আধুনিক প্রযুক্তি বিপ্লবে বর্তমান আইন যথেষ্ট নয়।’ এ নিয়ে কোনো ধরনের ঝামেলা এড়াতে ইউরোপীয় ইউনিয়নের মৌলিক কিছু নৈতিক নীতিমালা প্রণয়ন উচিত বলেও পরামর্শ তার। ইউরোপীয় পার্লামেন্টের প্রস্তাবনায় বলা হয়েছে, ‘এসব যন্ত্র নতুন শৈল্পিক বিবর্তনে প্রভাব ফেলবে, যা সমাজের কোনো স্তরকেই আর বাইরে রাখবে না। প্রায় সব অত্যাধুনিক স্ব-চলিত রোবটকে ‘ইলেক্ট্রনিক পারসন’র মর্যাদায় প্রতিষ্ঠা করা যেতে পারে। সঙ্গে নির্দিষ্ট অধিকার এবং এর সীমা নির্ধারণ করা হবে, যেখানে তাদের ভালো-মন্দ দিকগুলো অন্তর্ভুক্ত থাকবে।’ এদিকে ইউরোপীয় পার্লামেন্টের এই এমন পদক্ষেপে দ্বিমত প্রকাশ করেছে সংশ্লিষ্ট অনেকে। একটি আইনি প্রতিষ্ঠানের পরিচালক লর্না ব্র্যাজেল এ বিষয়ে জানায়, অন্যান্য স্তন্যপায়ী প্রাণি থেকে বেশি ‘ব্যক্তিত্ব’ পাওয়ার অধিকার নেই রোবটের। সে আরো বলে, ‘নীল তিমি এবং গরিলার মনুষ্যত্ব নেই। তবে আমার ধারণা, তাদেরও রোবটের মতো ব্যক্তিত্ব রয়েছে, তাই আমি জানি না কেন রোবটকেই এই মর্যাদা দিতে হবে।’ প্রসঙ্গত, পূববর্তী বছরগুলোর তুলনায় ২০১৪ সালে রোবট বিক্রি বেড়েছে ২৯ শতাংশ। ২০১০ সাল থেকে ২০১৪ সালের মধ্যে এই বিক্রি বেড়েছে ১৭ শতাংশ। গত তিন দশকে রোবটের সত্ত্বাধিকার নিবন্ধনও বেড়েছে তিনগুণ। গত বছরের জুনে দেখতে জীবন্ত একটি কুকুর রোবট নিয়ে আসে গুগল। এটি বাড়িঘর পরিষ্কার করতে পারে।